**Határozat: 254**

**Rendelet: -**

**Jegyzőkönyv**

**Zalakaros Város Önkormányzata Képviselőtestülete**

**2018. október 17-én megtartott**

**nyílt üléséről**

**Jegyzőkönyv**

Készült a Zalakaros Város Önkormányzata Képviselőtestülete **2018. október 17-én** 16,30 órai kezdettel megtartott **nyílt** üléséről.

Jelen vannak: Novák Ferenc polgármester, Czirákiné Pakulár Judit alpolgármester, Benkőné Gulyás Edit, Horváth Vencel képviselők, Szabóné dr. Csányi Marianna jegyző, Torma László aljegyző.

Az ülésen nincs jelen Kötő Attila, Magyar Mária és Szirtes Balázs képviselő.

Tanácskozási joggal jelen van: Horváthé Juhász Barbara pénzügyi osztályvezető, Tóthné Őri Ibolya városfejlesztési osztályvezető, Tóth Enikő projektmenedzser, Bodor Johanna igazgatási ügyintéző.

Jegyzőkönyvet készítette: Bodor Johanna igazgatási ügyintéző.

Novák Ferenc: Köszönti a megjelenteket. Megállapítja, hogy az ülés határozatképes, mivel 4 képviselőtestületi tag az ülésen jelen van.

Jegyzőkönyv hitelesítőknek javasolja: Czirákiné Pakulár Judit alpolgármestert és Horváth Vencel képviselőt.

Szavazásra teszi fel a jegyzőkönyv hitelesítőire tett javaslatot.

Képviselőtestület 4 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Novák Ferenc: Javaslatot tesz a napirendi pontokra és ismerteti azokat.

**Napirend:**

1. **Gyógyhelyfejlesztési pályázathoz kormányzati támogatás igénylése ZÁRT** Előadó: Novák Ferenc polgármester
2. **Képviselőtestület 209/2018. (VIII.30.) számú határozatának módosítása- ZÁRT**

**Karos-Park Kft. felügyelő bizottsági tagok megbízatása** Előadó: Novák Ferenc polgármester

Horváth Vencel: Javasolja, hogy a Behiáki sárfelhordással kapcsolatosan kialakult helyzet, a Karos-Park Kft. ott végzett tevékenysége és a probléma megoldása kerüljön megvitatásra.

Novák Ferenc: A következő sorosra javasolnám.

Horváth Vencel: Fontosnak tartja, hogy a mai testületi ülésen kerüljön megvitatásra, mert Biczó úr már nekiállt építeni úgy, hogy az érintett tulajdonosok közül senki nem járult hozzá anyagilag, ráadásul a szóbeli ígérettel ellentétesen a tulajdonos nem hagyta meg a 20 méteres sávot se.

Novák Ferenc: Ugye, az ügyvéd urat megkértük arra, hogy tegye meg a jogi lépéseket, hiszen vagy egy testületi határozat arra hogyan lehet az érintett tulajdonosokat rá kell kényszeríteni arra, hogy vállaljanak részt a költségekből. Megkértem a kolléganőmet, aki ma volt a védelmi bizottsági ülésen Nagykanizsán, hogy kérdezzen rá arra, hogy lehet ezt a problémát hatóságok bevonásának segítségével orvosolni, mert nemcsak Zalakaroson probléma ez a sár lehordás. Én is beszélek a Katasztrófavédelem igazgatójával és megtesszük a szükséges lépéseket is, illetve az ügyvéd úr tanácsot fog adni az ügyben.

Horváth Vencel: Fel kell jelenteni a lemosódott humusz miatt a tulajdonosokat, nincs más megoldás. A Biczó úr olyat csinál, ami fölösleges és a mi költségünk, mert nincsen előtte iszapfogó tér, akkor az feltelik iszappal, a víz nincs elvezetve, az ugyanúgy elfogja vinni és hiába mondja, hogy nem kér érte pénzt, de helyette csináljon meg olyan munkát, amire adtuk a pénzt.

Tóthné Őri Ibolya: Most ez egy megelőzés volt, ő ezzel rosszat nem csinált.

Horváth Vencel: De pénzbe került.

Tóthné Őri Ibolya: A Karos-Park Kft. orvosolta ad-hoc a problémát.

Novák Ferenc: Akkor a zárt ülésen ezt is megvitathatjuk, ha mindenki egyetért ezzel. A mai ülésünk indoka, hogy a tegnapi minisztériumi tárgyalás alapján, - amelyen javasoltak a Pénzügyminisztérium részéről - el kell küldenünk egy levelet és így tudják kezelni, elméletileg a hiányunkat. A levél tervezetet megküldtük a képviselőknek. Ahhoz, hogy a projektünk finanszírozható lehessen ezt a lépést meg kell tenni. Úgy gondolom, hogy mivel több százmillió forintról és 1,5 milliárd forintról van szó, hogy mindenképpen testületi jóváhagyás szükséges, az alapelv az, hogy mindenképpen meg kell próbálnunk kiegészítő forrásokat szerezni, és ennek a függvényében tudunk továbblépni.

Javasolja, a meghívóban szereplő napirenden kívül a Behiáki sárfelhordással kapcsolatos probléma napirendre tételét zárt ülés keretében történő megtárgyalását, figyelemmel az Mötv. 46. §. /2/ bekezdés c./ pontjára.

Szavazásra teszi fel a zárt ülésre vonatkozó javaslatot.

Képviselőtestület 4 igen szavazattal, ellenszavazat és tartózkodás nélkül a zárt ülésre vonatkozó javaslatot elfogadta és az alábbi határozatot hozta:

**Képviselőtestület 254/2018. (X.17.) számú határozata:**

Zalakaros Város Önkormányzat Képviselőtestülete elrendeli a meghívóban szereplő napirendi pont zárt ülés keretében történő megtárgyalását, figyelemmel az Mötv. 46. §. /2/ bekezdés c./ pontjára.

Novák Ferenc: Bejelenti, hogy a képviselőtestület zárt ülés keretében folytatja tovább munkáját. Mivel a nyílt ülésen tárgyalandó napirend nem volt, megköszönte a részt vételt és a nyílt ülést 16,32 órakor bezárta.

Kmft.

Novák Ferenc Szabóné dr. Csányi Marianna

Polgármester Jegyző

Czirákiné Pakulár Judit Horváth Vencel

Jkv. hitelesítő Jkv. hitelesítő